text: Minkfarm ved Filskov tvangs-lukket - og 57 mink aflivet
  09 februar 2012 kl. 16.00
  En minkfarm ved Filskov blev i dag lukket af myndighederne og 57 mink blev slået ned.
  Det skete på foranledning af Billund Kommune, hvor mink-avleren og farm har længe været i søgelyset hos teknik- og miljøafdelingen.
  Billund kommune har i dag i samarbejde med politiet fået aflivet de sidste 57 mink, der var på farmen.  
  Minkavleren har ifølge kommunen brudt flere miljø-bestemmelser. Blandt andet var der ikke gyllerender på burene, så minkenes afføring faldt direkte ned på jorden. 
  Dansk Pelsdyravlerforening har også længe ønsket minkfarmen lukket.
  Manden bag minkfarmen ved Filskov driver også minkfarme  i Holstebro-området, hvor han også har bopæl.
  ? Den nuværende ejer har drevet stedet siden november 2007. I den periode har kommunen været på 18 tilsyn. Det er mundet ud i 33 indskærpelser, to påbud, og han er politianmeldt for 14 forhold, siger Kim Gosvig Hansen (K), der er formand for teknik- og miljøudvalget i Billund Kommune.
  
  Tidligere dømt i Holstebro
  Holstebro Kommune har kørt en række sager mod minkavleren, der ved byretten er dømt for en række forhold -  herunder overtrædelse af dyreværnsloven og miljølovgivningen. 
  Holstebro kommune har på den baggrund nægtet at drive minkfarme i Holstebro Kommune.
  TV SYD har i dag forsøgt at få en kommentar fra minkavleren - men det har ikke været muligt.
  